KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin kaksi- ja kolmipyöräisten moottoriajoneuvojen tietyistä osista ja ominaisuuksista annetun direktiivin 97/24/EY muuttamisesta

2000/0136 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin kaksi- ja kolmipyöräisten moottoriajoneuvojen tietyistä osista ja ominaisuuksista annetun direktiivin 97/24/EY muuttamisesta

1. Taustaa

- Ehdotus lähetettiin Euroopan parlamentille ja neuvostolle (KOM(2000) 314 lopullinen - 2000/0136 (COD)): 22.6.2000

- Euroopan parlamentti antoi lausuntonsa ensimmäisessä käsittelyssä: 14.2.2001

- Tarkistettu ehdotus hyväksyttiin: 23.5.2001

- Yhteinen kanta hyväksyttiin: 13.7.2001

2. Komission ehdotuksen tarkoitus

Moottoripyörien päästövaatimuksia säännellään ns. multidirektiivillä, eli kaksi- ja kolmipyöräisten moottoriajoneuvojen tietyistä osista ja ominaisuuksista 17 päivänä kesäkuuta 1997 annetulla direktiivillä 97/24/EY. Tällä direktiivillä otettiin käyttöön päästöjen ensimmäisen vaiheen raja-arvot (Euro 1) ja siinä otettiin huomioon raja-arvojen kiristäminen tulevaisuudessa.

Nykyinen ehdotus koostuu seuraavista osista:

* Päästörajojen seuraava kiristys (Euro 2) voimaantulo uusien ajoneuvotyyppien osalta vuodesta 2003 ja kaikkien ajoneuvotyyppien osalta vuodesta 2004, ja sen painopisteenä on hiilivetypäästöjen rajoittaminen.

* Valinnaisten raja-arvojen käyttöönotto verokannustimien käytön mahdollistamiseksi.

* Varautuminen uuteen päästörajojen kiristykseen (Euro 3), joka perustuu lisätutkimuksiin ja kehitettävään uuteen testisykliin, ja joka koskee typenoksidien, hiilivetyjen ja mahdollisesti hiukkaspäästöjen määrän vähentämistä.

3. Huomautukset yhteiseen kantaan

Päästörajat - vaihe 2003

Yhteisessä kannassa vahvistetaan suurelta osin komission vuodelle 2003 ehdottamat raja-arvot, mutta esitetään hieman tiukempaa raja-arvoa yli 150 cc:n moottoripyörien hiilivetypäästöille (1 g/km arvon 1,2 g/km sijaan). Tämä linjaus on yhdenmukainen komission ehdotuksen ja AUTO-OIL II -ohjelman ensisijaisten tavoitteiden kanssa. AUTO-OIL-II -ohjelmassa hiilivetypäästöt asetetaan tässä vaiheessa etusijalle moottoripyörien päästörajojen määrittelyssä, sillä ne aiheuttavat otsonin muodostumista.

Yhteisessä kannassa siirretään pakollisen soveltamisen alkamispäivä 1 päivästä tammikuuta 2004 1 päivään heinäkuuta 2004 (2 artiklan 3 kohta). Tämä antaa valmistajille enemmän aikaa sovittaa kaikki ajoneuvotyyppinsä uusia vaatimuksia vastaaviksi Euroopan parlamentin kannan mukaisesti.

Parlamentin tarkistusten mukaisesti yhteisessä kannassa esitetään erillistä aikataulua rajojen soveltamiselle trialmoottoripyöriin. Yhteisessä kannassa esitetään tämän aikataulun soveltamista myös enduropyöriin (2 artiklan 4 kohta). Päivämäärät ovat 1. tammikuuta 2004 uusille ajoneuvotyypeille ja 1. heinäkuuta 2005 kaikille tyypeille.

Verokannustimet

Neuvosto on komission kanssa yhtä mieltä ehdotuksesta ottaa käyttöön valinnaisia raja-arvoja, joiden avulla jäsenvaltioiden on mahdollista halutessaan edistää kehittyneemmän ympäristöteknologian käyttöönottoa käyttämällä verotuksellisia kannustimia. Neuvosto on asettanut valinnaiset raja-arvot ja niihin liittyvät testimenettelyt nykyisin voimassa olevien, henkilöautoja koskevien Euro 3 -rajojen mukaisiksi.

Tuleva työ (4 artikla)

Komissio ilmoitti ehdotuksessaan, että se aikoo tutkia vuodesta 2006 alkaen sovellettaviksi tarkoitettujen entistä tiukempien päästövaatimusten teknistä ja taloudellista toteuttamiskelpoisuutta. Tämän vaiheen on tarkoitus perustua uuteen, mahdollisesti maailmanlaajuisesti yhdenmukaistettuun testisykliin, jota parhaillaan laaditaan YK:n Euroopan talouskomissiossa UN-ECE:ssä. Neuvosto kannattaa tätä lähestymistapaa, mutta täsmentää tehtävää vaatimalla, että komissio esittää ehdotuksen vuoden 2002 loppuun mennessä. Tämä määräaika on yhdenmukainen komission aikataulun kanssa, kuten Perustelut-osassa esitetään.

Neuvosto lisäsi 4 artiklaan asioita, joita on pidettävä ensisijaisina kohteina tulevissa toimissa. Komissiota vaaditaan vuoden 2002 loppuun mennessä esittämään ehdotukset mopedien päästöjen vähentämiseksi edelleen, hiukkaspäästöjen mittaamiseksi ja niihin liittyvien raja-arvojen asettamiseksi, hiilidioksidipäästöjen mittaamiseksi sekä kestävyysvaatimusten asettamiseksi. Muut 4 artiklassa mainitut seikat koskevat käytössä olevien ajoneuvojen vaatimustenmukaisuutta, katsastuksia ja kunnossapitoa, sisäistä valvontajärjestelmää ja haihtumispäästöjen rajoittamista. Tässä kohdassa neuvosto on pitkälti samaa mieltä Euroopan parlamentin kanssa, sillä useimmat näistä seikoista on otettu esille myös parlamentin tarkistuksissa. Tiettyjen seikkojen osalta neuvoston yhteinen kanta kuitenkin eroaa parlamentin tarkistuksista ajoitukseltaan ja yksityiskohdiltaan.

Yhteinen kanta on 4 artiklan osalta hyvin kunnianhimoinen ja aikataulu on tiukka. Nämä seikat ovat kuitenkin hyvin yhdenmukaisia komission jo etusijalle asettamien tavoitteiden kanssa.

Poiskytkentälaitteet ja irrationaaliset päästöjenrajoitusstrategiat

Samansuuntaisesti Euroopan parlamentin tarkistusten kanssa neuvosto esittää poiskytkentälaitteiden ja irrationaalisten päästöjenrajoitusstrategioiden käytön kieltämistä sekä säännöksiä, jotka koskevat valmistajan toimittamia tietoja, joiden avulla tekniset tutkimuslaitokset voivat tarkastaa päästöjenrajoituslaitteet.

4. Euroopan parlamentin ensimmäisen käsittelyn tarkistukset ja komission lausunto

Euroopan parlamentti hyväksyi 14. helmikuuta 25 tarkistusta, jotka voidaan jakaa seuraaviin kolmeen ryhmään:

4.1. Pakollisten Euro 3 -päästörajojen käyttöönotto (vuonna 2006)

Tarkistukset 3, 5, 10, 11, 23, 24 ja 25.

Ehdotettujen Euro 3 -raja-arvojen avulla vain yhdenmukaistetaan suurten moottoripyörien ja henkilöautojen testisykli ja raja-arvot. Ehdotuksessaan komissio ilmoitti, että se selvittäisi uuden vaiheen päästöarvoja, jotka tulisivat voimaan vuonna 2006, jotka perustuisivat tekniseen ja taloudelliseen toteutettavuuteen ja jotka mitattaisiin käyttäen uutta moottoripyörille tarkoitettua ja todellista ajotapaa vastaavaa testisykliä.

Siksi komissio hylkäsi kaikki Euroopan parlamentin tarkistukset, joilla otettaisiin käyttöön pakollinen Euro 3 -vaihe.

4.2. Kestävyyteen, poiskytkentälaitteisiin, käytössä olevien ajoneuvojen vaatimustenmukaisuuden testaamiseen, hiilidioksidipäästöihin ja sisäisiin valvontajärjestelmiin liittyvät tarkistukset (tarkistukset 6, 7, 8, 13, 14, 15, 16, 17, 20 ja 21 (osa 4))

Mietinnössä tuodaan esille seikkoja, jotka auttavat varmistamaan, että päästöjenrajoituslaitteet toimivat tehokkaasti ajoneuvon koko käyttöiän. Tällaisten vaatimusten täytäntöönpanolla voi olla suuria vaikutuksia, jotka on arvioitava tarkasti kustannustehokkuuden, teknisen toteutettavuuden ja käytännön seurausten kannalta niiden soveltamiseksi moottoripyöriin.

Komissio suostui siksi periaatteessa selvittämään joitakin näistä toimenpiteistä, mutta hylkää tarkistukset, jotka rajoittavat toteuttamista koskevien lopullisten päätösten tekemistä.

4.3. Muut tarkistukset (tarkistukset 1, 2, 4, 12, 18, 19, 21, 22 ja 26)

Mietinnössä ehdotetaan lisäksi muita tarkistuksia eri kohtiin. Komissio on samaa mieltä seuraavista tarkistuksista:

- mahdollisuus tarjota taloudellisia kannustimia vanhempien ajoneuvojen jälkivarustamiseksi (tarkistukset 4 ja 12)

- pieniin valmistajiin kohdistuvien taloudellisten vaikutusten rajoittaminen tulevien toimenpiteiden osalta (tarkistus 18).

Jotkin tulevaan työhön liittyvät tarkistukset voidaan hyväksyä periaatteessa tai osittain, mutta niitä on selvitettävä ennen lopullisten ehdotusten tekemistä.

Seuraavaa tarkistusta ei hyväksytä:

- Euro 2:n "kaikkia tyyppejä" koskevan päivämäärän lykkääminen 1 päivästä tammikuuta 2004 1 päivään tammikuuta 2005 (tarkistus 26 osa 1).

Komissio hyväksyi seuraavat tarkistukset:

- kolme tarkistusta kokonaan (numerot 4, 12, ja 18)

- kuusi tarkistusta osittain (numerot 1, 14, 19, 20, 22 ja 26, osa 2)

- viisi tarkistusta periaatteessa (numerot 2, 7, 8, 16 ja 21),

ja komissio hylkäsi 11 tarkistusta (numerot 3, 5, 6, 10, 11, 13, 15, 17, 23, 24 ja 25).

5. Päätelmät

Toimielimet ovat yleisesti yhtä mieltä siitä, että vuonna 2006 voimaan tuleva päästövähennysten uusi vaihe on tarpeen. Yhtä mieltä ollaan myös siitä, että tarvitaan uusi entistä parempi testisykli. Euroopan parlamentin kannasta poiketen neuvosto kannattaa kuitenkin komission kantaa, jonka mukaan uusi testausmenettely olisi mieluiten määriteltävä sen testisyklin perusteella, jota parhaillaan valmistellaan UN-ECE:ssä, ennen kuin päätetään vuoden 2006 raja-arvoista.

Neuvosto on 4 artiklan muutoksilla asettanut komissiolle haastavan tavoitteen, jonka aikataulu on tiukka. Näin neuvosto on suurelta osin noudattanut Euroopan parlamentin toiveita. Komissio on samaa mieltä siitä, että käytössä olevien ajoneuvojen päästöjen rajoittamista ja tarvittavien valvontajärjestelmien luomista on pidettävä ensisijaisina toimina.

Komissio tukee siksi yleisesti ottaen neuvoston yhteistä kantaa ja kehottaa näitä kahta toimielintä sopimaan asiasta mahdollisimman pian. Komissio on valmis avustamaan tässä prosessissa.